- Nei ! Þetta er ekki búið ! Hann lítur undrandi á stúlkuna sem er búin að vera eins og í dvala meðan hún hefur setið fyrir framan hann . Allt í einu er hún búin að fá málið . Mamma hennar horfir líka á hana hissa . - Ekki búið ? Hvað meinarðu með því ? - Það sem skiptir máli hefur ekki komið fram . Hann lítur á klukkuna . Seilist í kúlupennann . - Ef þú vilt bæta einhverju við þá bið ég þig um að gera það strax . Þessi skýrslutaka er búin að taka allt of langan tíma ef ég á að segja eins og er . - Það er ekki mér að kenna þó að þetta hafi tekið langan tíma . Það er sjálfum þér að kenna . Þú ert búinn að spóla í sama farinu í meira en tvo klukkutíma með dylgjum um að ég hafi stolið einhverju helvítis veski sem var svo tómt kjaftæði . Maður er ekki einu sinni beðinn afsökunar . - Ekki segja þetta , Vera mín , segir mamma hennar . Vertu kurteis ! Ég bið þig ! Hann lætur ónotin sem vind um eyru þjóta . Brosir út í annað . - Mér þykir þetta leitt . Þetta með veskið voru mistök hjá Jóhannesi . - Þú trúðir því samt á mig að ég hefði stolið því ! Þú trúðir því ekki að ég hafi verið ein á hjólinu . Þú trúir frekar þessum kalli sem er búinn að ljúga upp á mig . Hann lýgur því líka að hann hafi stoppað bílinn . Hann svínaði ! Heyrirðu það ! Keyrði í veg fyrir mig á hundrað ! - Við skulum ekki æsa okkur upp , Vera mín , segir mamma hennar . Það er ástæðulaust að hrópa svona . - Ég gat ekki komið í veg fyrir áreksturinn . Hann hægði ekkert á sér þó að það væru gul , blikkandi ljós . Hjólið rann langar leiðir af því að gatan var svo sleip . Ég gat ekki stoppað ! Hann hefði getað drepið mig ! - Það er einmitt það . Ég er búinn að heyra þetta og setja það á blað . Ég er búinn að heyra allt . - Nei ! Þú ert ekki búinn að heyra allt !